input: IZVEDBENA UREDBA KOMISIJE (EU) št. 1362/2013
  z dne 11. decembra 2013
  o določitvi metod za senzorično preskušanje surovega začinjenega perutninskega mesa zaradi uvrstitve v kombinirano nomenklaturo
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
  ob upoštevanju naslednjega:
  (1)
  Dodatna opomba 6(a) k poglavju 2 kombinirane nomenklature, priložena Uredbi (EGS) št. 2658/87 opredeljuje „surovo začinjeno meso“ kot „surovo meso, ki je začinjeno bodisi globinsko bodisi površinsko tako, da je vidno s prostim očesom ali razločljivega okusa“.
  (2)
  Da bi se zagotovilo, da carinski organi za namen carinske klasifikacije uporabljajo enoten pristop, je potrebno določiti metode za ugotavljanje, ali je surovo perutninsko meso začinjeno v smislu dodatne opombe 6(a) k poglavju 2 kombinirane nomenklature ali ne.
  (3)
  Raziskave skupine evropskih carinskih laboratorijev so pokazale, da bi morale metode za ugotavljanje, ali je surovo perutninsko meso začinjeno ali ne, obsegati najprej vizualni pregled, nato pa še okušanje vzorca.
  (4)
  Metoda okušanja vzorca naj bi se uporabljala le, kadar vizualni pregled ne zadošča.
  (5)
  Metode, ki jih določa ta uredba so skladne z mnenjem odbora za carinski zakonik -
  SPREJELA NASLEDNJO UREDBO:
  Člen 1
  Metode, ki se za namen uvrstitve v kombinirano nomenklaturo uporabljajo za ugotavljanje, ali je surovo perutninsko meso začinjeno ali ne, se določijo v Prilogi.
  Člen 2
  1. Vizualni pregled perutninskega mesa se izvaja z metodo in pod pogoji, ki so določeni v delu I Priloge.
  Namen vizualnega pregleda je ugotoviti, ali je perutninsko meso začinjeno po vsej površini in ali so začimbe vidne s prostim očesom.
  2. Okušanje perutninskega mesa se izvaja z metodo in pod pogoji, ki so določeni v delu II Priloge.
  Okušanje se izvede le, kadar na podlagi rezultatov vizualnega pregleda ni ugotovljeno, da je vzorec začinjen po vsej površini in da so začimbe vidne s prostim očesom.
  Namen okušanja je ugotoviti, ali je perutninsko meso začinjeno globinsko ali po vsej površini in ali je z okušanjem mogoče jasno zaznati začimbe.
  Pripravljanje okušanja se izvede le v prostorih, ki ustrezajo minimalnim zahtevam o opremi iz točke 2 dela II Priloge.
  Člen 3
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 11. decembra 2013